Nyanzi yatuuse ku kkooti ya Buganda Road ku makya n’atuula nga tanyega bantu okuggyako okumwenya.
Omulamuzi James Ereemye olwayingidde kkooti baasomye fayiro ye ne balinda ayingire mu kaguli nga teyeenyenya.
Omuwaabi wa Gavumenti Jonathan Muwaganya yannyonnyodde ensonga ze n’azimalayo nga Nyanzi atudde ng’atalina musango gwonna gw’avunaanibwa.
Looya we Peter Walubiri bwe yasituse okubaako by’ayogera Omulamuzi kwe kumubuuza nti ndowooza omuntu wo Nyanzi teyazze, kwe kusituka n’amutegeeza nti waali ne bamulagira okuyingira akaguli.
Mu nkola ya kkooti omuntu yenna alina omusango ne bw’oba ng’ova waka, bwe basoma fayiro yo nga w’oli olina okuyingira mu kaguli.
Kwo okuwulira okusaba kwe mw’asabira kkooti eyimirize okuwulira okusaba kwa Gavumenti okw’okumutwala e Butabika akeberebwe omutwe tekwagenze mu maaso.
Looya wa Gavumenti Muwaganya yategeezezza kkooti nti ebiwandiiko Nyanzi kw’asabira kkooti eyimirize okuwulira omusango gwe byabulankanyizibwa mu ofiisi ye n’atafuna mukisa kubisoma kutegeera nsonga ze yeesigamyeko.
Yagambye nti bagezezzaako okubinoonya naye bikyababuze noolwekyo tasobola kubaako ky’ayogera okuggyako ng’amaze okubisoma kwe kusaba omusango gwongezebweyo asobole okunoonya ebiwandiiko bino.
Nyanzi yagenda mu kkooti etaputa Ssemateeka ng’awakanya obuwaayiro mu tteeka lya ‘Mental Treatment Act’ Gavumenti ly’eyagala okukozesa okumukebera omutwe oba ategeera bulungi bw’ogeraageranya ku by’azze ayogera ne by’akola.
Nyanzi awakanya obuwaayiro mu tteeka lino ng’agamba likontana ne Ssemateeka kubanga Ssemateeka akkiriza abantu okwogera n’okweyisa mu ngeri gye baagala kyokka etteeka lino lyeyambisa engeri abantu gye boogeramu okusalawo nti basaana kukeberebwa mitwe.
Kati asaba kkooti obutagenda mu maaso n’okuwulira okusaba kwa Gavumenti okw’okumutwala e Butabika okutuusa nga kkooti ya Ssemateeka emaze okusalawo oba etteeka lya ‘Mental Treatment Act’ terityoboola ddembe lye.
Avunaanibwa okukozesa obubi omukutu gwa ‘facebook’ bwe yawandiikako ebigambo ebityoboola ekitiibwa kya Pulezidenti Museveni ng’amugeraageranya ku butuuliro.
Omusango guddamu leero.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn